b'\n_START_ARTICLE_\nLjubljanski potres 1895\n_START_PARAGRAPH_\nLjubljanski potres leta 1895 je bil ru\xc5\xa1ilni potres v Ljubljani na velikono\xc4\x8dno nedeljo, 14. aprila._NEWLINE_Ve\xc4\x8dina prebivalcev je v \xc4\x8dasu prvega potresnega sunka \xc5\xa1e spala. Zaradi bobnenja in tresenja tal je Ljubljan\xc4\x8dane zajel strah in za\xc4\x8deli so zapu\xc5\xa1\xc4\x8dati domove. Potresni sunki so se vrstili vso no\xc4\x8d, vendar niso bili tako mo\xc4\x8dni kot prvi. Ker se ljudje niso mogli vrniti v svoje domove, so bili polni vsi ljubljanski parki in trgi. Sre\xc4\x8da je bila, da so ljudje zapustili hi\xc5\xa1e \xc5\xa1ele, ko je minil prvi potresni sunek, zato padajo\xc4\x8de opeke niso po\xc5\xa1kodovale ve\xc4\x8djega \xc5\xa1tevila ljudi.\n_START_SECTION_\nJakost potresa\n_START_PARAGRAPH_\n8.\xe2\x80\x93 9. stopnje po MCS.\n_START_SECTION_\n\xc5\xbdrtve potresa\n_START_PARAGRAPH_\nV Ljubljani in okolici je umrlo sedem oseb, nekaj pa jih je bilo ranjenih. Ljubljanski ob\xc4\x8dinski svet je naslednje dopoldne sprejel nekaj nujnih ukrepov za pomo\xc4\x8d najbolj prizadetim prebivalcem. Obenem so poskrbeli za varnostne ukrepe, postavili policijski nadzor in sprejeli odredbo o ogledu po\xc5\xa1kodovanih hi\xc5\xa1.\n_START_SECTION_\nPomo\xc4\x8d po potresu\n_START_PARAGRAPH_\nV mestu so zaprli vse \xc5\xa1ole in ustavili dela v nekaterih tovarnah. Nekaj dni po potresu so v mesto prispele voja\xc5\xa1ke enote, katere so za\xc4\x8dele graditi zasilna prebivali\xc5\xa1\xc4\x8da za brezdomce. Na razli\xc4\x8dnih koncih mesta so v kratkem \xc4\x8dasu dokon\xc4\x8dali enajst barak. Veliko Ljubljan\xc4\x8danov je mesto zapustilo in se zateklo k sorodnikom na de\xc5\xbeelo. V mestu so zrasla velika \xc5\xa1otorska naselja. Premo\xc5\xbenej\xc5\xa1i so preno\xc4\x8devali v vozovih in ko\xc4\x8dijah. Zanimivo naselje je zraslo na Mirju, kjer je Fran Jakopi\xc4\x8d ponudil brezdomcem prazne zeljavske sode in kadi._NEWLINE_Pomanjkanje hrane se je v mestu hitro \xc4\x8dutilo, zato so  organizirali pet zasilnih kuhinj, v katerih so zastonj ali pa za nizko ceno razdelili nekaj tiso\xc4\x8d toplih obrokov na dan. Tudi Dunajska re\xc5\xa1evalna dru\xc5\xbeba je poslala tri kuhinjske vozove. Veliko sta pomagali tudi \xc4\x8ce\xc5\xa1ka in Hrva\xc5\xa1ka, ter posamezni \xc4\x8dlani ob\xc4\x8dinskega sveta, posebno pa poznej\xc5\xa1i \xc5\xbeupan Ivan Hribar. \xc5\xa0koda po potresu je bila zelo velika. Najbolj so bile po\xc5\xa1kodovane hi\xc5\xa1e v \xc5\xa0pitalski, dana\xc5\xa1nji Stritarjevi ulici, kjer so podrli vse hi\xc5\xa1e razen ene, enako je bilo tudi na \xc4\x8copovi, \xc5\xbdidovski, Trubarjevi in na Levstikovem trgu.\n_START_SECTION_\nObdobje po potresu\n_START_PARAGRAPH_\nPo potresu je bila Ljubljana \xc5\xbeivahno gradbi\xc5\xa1\xc4\x8de. To obdobje na podro\xc4\x8dju Ljubljanskega urbanizma predstavlja eno od najpomembnej\xc5\xa1ih prelomnic. Mesto so takrat pri\xc4\x8deli obnavljati in dograjevati na podlagi novega regulacijskega na\xc4\x8drta, ki ga je izdelal Maks Fabiani. Ljubljana se je raz\xc5\xa1irila najbolj proti severu do kolodvora. V petnajstih letih je od leta 1895 do 1910 zraslo kar 436 novih stavb, 655 so jih prizidali, 325 pa so prizidali prizidke. Zgradili so nove mostove, spomenike, parke, telefone, kanalizacijo..._NEWLINE_Obdobje med letoma 1896 in 1910, ki so ga poimenovali tudi \xc2\xbbpreporod Ljubljane\xc2\xab\xc2\xa0ali \xc2\xbbobdobje Hribarjeve Ljubljane\xc2\xab, pa ni spremenilo samo zunanje mestne podobe, temve\xc4\x8d je odsevalo tudi v reformi mestne uprave, zdravstvu, \xc5\xa1olstvu, turizmu in dalo mestu Ljubljani slovenski videz.'